Saak afgesluit ná tienerseun wat Rover se been glo breek spoorloos verdwynAl het hy net drie bene, baljaar Rover reeds heerlik. (Foto: Victor-gesin) Die soektog na die persoon wat Rover, die hondjie van Bloemfontein wat talle harte aangegryp het, se been wreed gebreek het, is gestaak. Kol. Thandi Mbambo, polisiewoordvoerder in die Vrystaat, het gesê geen verdagte kon opgespoor word nie. ŉ 17-jarige amateurliggaamsbouer het glo die steekhaarbrakkie se been gebreek in ŉ poging om sy eie krag op die dier te toets. Maroela Media het vroeër berig die Bloemfonteinse Dierebeskermingsvereniging (DBV) is in Desember na ŉ huis in die stad waar ŉ hond onophoudelik getjank het. Daar het hulle Rover in ŉ plas bloed aangetref. Hy kon glad nie beweeg nie. Die hond se jong eienaar het inspekteurs aanvanklik van Rover probeer weghou en het gesê hy het op sosiale media gesien hoe mense swaar voorwerpe optel om hul krag te toets. Hy het glo ook op die internet gesien watter mate van krag dit verg om ŉ been te breek. Hy het Rover nader geroep en op sy poot begin druk tot dit eindelik gebreek het. Dit het só sleg gebreek dat die been deur die vel gesteek het. Rover (links) is reeds supertuis. By hom is Marno Victor en sy pa, Japie, en Rover se nuwe beste maat, Slowey. (Foto: Victor-gesin) Rover is by die tiener weggeneem en sy poot is later noodgedwonge afgesit. Hy is by die DBV versorg en die aannemingsproses het begin nadat Rover genoegsaam herstel het. Rover het intussen ŉ liefdevolle, nuwe tuiste by ŉ gesin in Bloemfontein gekry. Volgens die polisie is die huis waar die seun glo gewoon het, verlate aangetref. Ten spyte van herhaalde poging om die verdagte te vind, was hy spoorloos, het Mbambo gesê. Enige nuwe leidrade wat opduik, sal beslis opgevolg word, het sy gesê.